
Uznesenie Okresný súd Poprad v právnej veci navrhovateľa/manžela: A. B., nar. XX. XX. XXXX, trvale bytom B. XXX, XXX XX B., právne zastúpeného: JUDr. Beáta Kolcunová, usadená euroadvokátka, so sídlom C., D. XXXX/X, proti manželke: E. B., F. G., nar. XX. XX. XXXX, trvale bytom H. XX, XXX XX I., o rozvod manželstva a úpravu rodičovských práv a povinností na čas po rozvode manželstva k mal. deťom: J. B., nar. XX. XX. XXXX a E. B., nar. XX. XX. XXXX, trvale bytom ako matka, zastúpeným kolíznym opatrovníkom: Úrad práce, soc. vecí a rodiny Kežmarok, takto rozhodol: I. Konanie
zastavuje.
II. Žiaden z účastníkov
nemá
n á r o k na náhradu trov konania.
III. V r a c i a navrhovateľovi súdny poplatok vo výške 50,00 eur, vrátenie ktorého vykoná po právoplatnosti tohto uznesenia Slovenská pošta, a. s., CSPPSaAKošice-PSSR, so sídlom Košice, Thurzova 1, prostredníctvom prevádzkovateľa systému Slovenská pošta, a. s., so sídlom Banská Bystrica, Partizánska cesta 9. odôvodnenie: 1. Navrhovateľ/manžel podal prostredníctvom právnej zástupkyne 08. 01. 2025 na tunajší súd návrh na rozvod manželstva a úpravu rodičovských práv a povinností na čas po rozvode manželstva k mal. deťom. 2. Uznesením č. k. 16P/2/2025 - 19 z 23. 01. 2025 súd ustanovil za kolízneho (procesného) opatrovníka Úrad práce, sociálnych vecí a rodiny Kežmarok maloletým deťom: J. B., nar. XX. XX. XXXX a E. B., nar. XX. XX. XXXX, na zastupovanie v konaní vedenom na Okresnom súde Poprad, pod spisovou značkou 16P/2/2025. 3. Podaním doručeným súdu 28. 01. 2025 navrhovateľ prostredníctvom právnej zástupkyne zobral podaný návrh o rozvod manželstva a úpravu výkonu rodičovských práv a povinností na čas po rozvode v celom rozsahu späť a žiadal, aby súd konanie v celom rozsahu zastavil. 4. Procesný opatrovník mal. detí v podaní doručenom súdu 31. 01. 2025 vyjadril súhlas so späťvzatím návrhu a navrhol, aby súd konanie zastavil. Manželka sa v lehote určenej súdom k späťvzatiu návrhu nevyjadrila. 5. Podľa § 29 ods. 1 zákona č. 161/2015 Z. z. Civilného mimosporového poriadku (ďalej CMP), navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví.
6. Podľa § 29 ods. 2 CMP, súd konanie nezastaví, ak sa mohlo začať aj bez návrhu a je potrebné v konaní pokračovať. 7. Podľa § 29 ods. 3 CMP, súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí. 8. Vzhľadom na charakter konania, prihliadnuc na späťvzatie návrhu navrhovateľom dospel súd k záveru, že sú splnené podmienky v zmysle citovaných ustanovení, a preto konanie zastavil. Súd nezistil dôvody, pre ktoré by bolo potrebné v tomto konaní pokračovať a zároveň žiaden z účastníkov nevyjadril nesúhlas so späťvzatím návrhu. 9. Podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. 10. Podľa § 57 CMP, o povinnosti nahradiť trovy konania, ak nejde o trovy konania štátu, rozhoduje súd len na návrh. 11. Podľa § 58 ods. 1 CMP, o nároku na náhradu a o výške trov konania rozhoduje súd v rozhodnutí, ktorým sa konanie končí. 12. O trovách konania súd rozhodol s poukazom na vyššie citované zákonné ustanovenia tak, že žiadnemu z účastníkov konania nepriznal nárok na náhradu trov konania, nakoľko si náhradu trov konania účastníci neuplatnili. 13. Podľa § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej zákon o súdnych poplatkoch), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 14. Podľa § 11 ods. 4 zákona o súdnych poplatkoch, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje. 15. Súdny poplatok sa vracia navrhovateľovi v plnej výške, nakoľko šlo o konanie o rozvod manželstva podľa ustanovenia § 11 ods. 3, ods. 4 zákona. č. 71/1992 Zb. v znení noviel, ktorého vrátenie vykoná po právoplatnosti tohto uznesenia prevádzkovateľ centrálneho systému súdnych poplatkov, ktorým je Slovenská pošta, a. s. Banská Bystrica. Poučenie: Proti tomuto uzneseniu je prípustné odvolanie v lehote 15 dní od jeho doručenia, na Krajský súd v Prešove, podaním na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Proti výroku tohto uznesenia, ktorým súd rozhodol o vrátení súdneho poplatku, odvolanie nie je prípustné.

